CIBALO 127
Wabetekwa a Nkuta Mpati Yaba Juda, Mpoonya Watolwa Kuli Pilato
MATAYO 27:1-11 MARKO 15:1 LUKA 22:66–23:3 JOHANE 18:28-35
LUBETA LWAMAFWUMOFWUMO KUMBELE LYA NKUTA MPATI YABA JUDA
JUDASI ISIKARIOTE WASOLA KULISINA
JESU WATOLWA KULI PILATO KUTI AKAPEGWE MULANDU
Lino buyanda kuca kuzwa ciindi Petro naamukaka Jesu ciindi catatu. Ibamu Nkuta Mpati Yaba Juda bamanizya ilubeta lwabo lutaluleme alimwi bamwaikizyanya. Muli Bwasanu mafwumofwumo, baswaangana alimwi, ambweni kutegwa basole kutondezya kuti lubeta ndobajisi masiku lwacitwa mumulawo. Jesu waletwa kumbele lyabo.
Alimwi bamunkuta bamulailila kuti: “Ikuti naa nduwe Kristo, kotwaambila.” Jesu waingula kuti: “Nokuba kuti ndamwaambila, kunyina nomunga mwasyoma pe. Alimwi ikuti ndamubuzya mubuzyo, kunyina nomunga mwaingula pe.” Nokuba boobo, cabusicamba Jesu wabaambila kuti walo ngonguwe ooyo iwakasinsimwa kuli Daniele 7:13. Waamba kuti: “Kuzwa lino Mwanaamuntu unookkede kujanza lyalulyo lyanguzu lya Leza.”—Luka 22:67-69; Matayo 26:63.
Bamuzumanana balaamba: “Aboobo, sena nkokuti yebo uli Mwana wa Leza?” Jesu waingula kuti: “Ndinywe nobeni nomwaamba kuti ndili Mwana wa Leza.” Kulimbabo eeci calibonya kuti cibapa nguzu zyakumujaya Jesu akaambo kamulandu wakusampaula Leza. Babuzya kuti: “Sena tuciyandika bumboni abumbi?” (Luka 22:70, 71; Marko 14:64) Aboobo bamwaanga Jesu akumutola ku Mweendelezi Muna Roma Ponto Pilato.
Ambweni Judasi Isikariote wamubona Jesu katolwa kuli Pilato. Judasi naabona kuti Jesu wapegwa mulandu wakuti ajaigwe, wausa. Pele, muciindi cakulilekelela kuli Leza keempedwe ncobeni, waunka kuyoopilusya mali aansiliva aali 30. Judasi waambila basilutwe babapaizi kuti: “Ndakabisya nondakaaba muntu uutakwe mulandu.” Pele balo bamubbodweda kuti: “Ino tutyani swebo? Nciindi cako!”—Matayo 27:4.
Judasi waasowela mutempele mali aayo aansiliva aali 30 kumane wayungizya cibi cimbi kuzibi zyakwe kwiinda mukusola kulijaya. Ciindi Judasi nasola kulisina, kuboneka kuti mutabi wacisamu nkwaalyaangilila watyoka. Walokela aamabwe akubbosyoka.—Milimo 1:17, 18.
Acili mafwumofwumo ciindi Jesu naatolwa kuŋanda yamweendelezi Ponto Pilato. Pele ba Juda aabo ibamutola ooko bakaka kunjila mukati. Balimvwa kuti kuswena munsi lyabantu Bamasi kulabasofwaazya. Eeci inga cabapa kuti bateeleli kulya cakulya camu Nisani 15, ibuzuba bwakusaanguna bwa Pobwe lya Zinkwa Zitajisi Bumena, bwalo ibubonwa kuti ncibeela caciindi ca Pobwe Lyakwiindilila.
Pilato wazwa anze akubabuzya kuti: “Mulandu nzi ngomumupa muntu ooyu?” Baingula kuti: “Ikuti muntu ooyu naatali simucita zibi, notwatamuleta kulinduwe.” Pilato ambweni walimvwa kuti basola kumubelesya, aboobo waamba kuti: “Amumutole nobeni mukamubeteke kweelana amulawo wanu.” Ba Juda batondezya makanze ngobajisi aakumujaya, nobaingula kuti: “Tatuzumizyidwe kujaya muntu uuli woonse.”—Johane 18:29-31.
Mubwini, ikuti naa bamujaye Jesu aciindi ca Pobwe Lyakwiindilila, kulakonzya kubuka manyongwe. Pele ikuti naa bakonzye kupa ba Roma kumujaya Jesu akaambo kamulandu uujatikizya twaambo twacisi, calo ba Roma ncobazumizyidwe kucita, cilapa kuti ba Juda aabo balibonye kuti tabajisi mulandu kumbele lyabantu.
Basololi babukombi tiibamwaambila Pilato kuti Jesu bamupa mulandu wakusampaula Leza. Lino bamupa milandu aimbi yakubeja balaamba: “Imuntu ooyu twakamujana [1] kayunga bantu kuti babukile cisi cesu, [2] kabakasya kutela mitelo kuli Kaisara [3] akwaamba kuti walo ngo Kristo, imwami.”—Luka 23:2.
Mbwali mwiiminizi wabulelo bwaba Roma, cilalimvwisya kuti Pilato walibilika kumvwa mulandu ngobamupa Jesu wakuti ulyaamba kuti mwami. Aboobo Pilato wanjila alimwi muŋanda yakwe, waita Jesu, akumubuzya kuti: “Sena uli Mwami waba Juda?” Munzila imwi ubuzya kuti: ‘Sena watyola mulawo wabulelo bwaba Roma kwiinda mukulyaamba kuti yebo ndonduwe mwami muciindi ca Kaisara?’ Ambweni kutegwa azyibe naa manji buti makani Pilato ngazyi kale kujatikizya nguwe, Jesu wabuzya kuti: “Sena eeci ulyaambila buya omwini naa kuli bakakwaambila kujatikizya ndime?”—Johane 18:33, 34.
Kaamba munzila iitondezya kuti tazyi masimpe eeni kujatikizya Jesu pele kuti uyanda kwaazyiba, Pilato wabuzya kuti: “Sena ndili mu Juda mebo?” Mpoonya wayungizya kuti: “Bantu bako alimwi abasilutwe babapaizi mbabakuleta kulindime. Ino ncinzi ncookacita?”—Johane 18:35.
Jesu tanaasola kwaaleya makani mapati aakuti mwami. Wavwiila munzila yamugambya kapati Mweendelezi Pilato.
ceb_Latn bem_Latn kon_Latn bem_Latn kik_Latn bem_Latn bem_Latn bem_Latn tum_Latn bem_Latn bem_Latn bem_Latn bem_Latn bem_Latn bem_Latn bem_Latn bem_Latn tum_Latn